एक जवाब जो आंशिक रूप से सही था, रंजना (रंजू ) जी द्वारा दिया गयाथा -और पहले ही आया था _" हिरन जाति का कोई प्राणी" था ,पर सटीक नही था ! पहला जवाब ताऊ लेकर आए थे पर ग़लत -बारहसिंघा ,इन दिनों वे एक सैम नामक कुत्ते से बतियाने में इतने मशगूल है कि चित्र में बिना बारह सींगों को गिने ही बारहसिंगा बोल दिया . ताऊ यह सरासर ग़लत जवाब है ,यहाँ ब्लागजगत में तुम्हारी लट्ठ थोड़े ही चलेगी ! अब ताऊ के ग़लत जवाब से ज्ञान जी भी भरमा गए -बारहसिंगा ही बोला ! पहले तो प्राईमरी के मास्टर भी भरमाये थे पर सेकंड इफोर्ट में बूझ ही गए ! सीमा जी से मेरी गुहार रही है कि रोमन लिपि के बजाय देवनागरी में अपना जवाब दिया करें और अगर उन्होंने देवनागरी में दिया होता तो उनका जवाब सही होता पर अफ़सोस उन्होंने रोमन में लिखा और ग़लत जवाब दिया -साम्भर ! शमीमुद्दीन ने भी यही ग़लत जवाब दिया-साम्भर या चीतल ! मीत ने टेक्निकली तो सही उत्तरदिया हिरन का भाई ! पर सही और सटीक उत्तर तो पहले ही आ चुका था ! राज जी ने काकड़ बताया ! विष्णु वैरागी भी बारहसिंगा ही बोले ! अमित कुमार उत्तर जानते थे पर पहेली के रोमांच बनाए रखने के लिए सही उत्तर बताने के ख्वाहिश की बलि दे बैठे -मानवता उनके इस त्याग के लिए उनकी चिर ऋणी रहेगी ! वर्षा जी ने भी हाग डीयर ही बताया पर इसके लिए फिलीपींस जा पहुँची- उनका उत्साह सर माथे पर मोहतरमां अपना घर तो पहले देखना था -इसी को तो कहते हैं ना -कस्तूरी कुंडल बसे....! मोहन वशिस्ठ जी भी बारह बजा गए ! उनके जवाब में बारह तो आया सींग गायब हो गयी ! लवली जी कस्तूरी ढूंढ रही हैं -कस्तूरी मृग था उनका जवाब ! अभिषेक जी ने भी तस्दीक़ कर दी कि हाँ यह हाग डीयर ही है और यह चिंता भी जतायी कि वन विभाग इतना ढीला क्यों है कि जानवरों की तस्करी अब भी हो रही है -जबकि क़ानून बहुत कड़े हैं ! महेंद्र मिश्रा जी ने इसे जानवर को बूढा कहकर पहेली की इतिश्री ही कर डाली -पर हो सकता कि रजनीश जी कुछ और जवाब माडरेशन में दबाये बैठे हों !